Rokas Masiulis

Rokas Masiulis (g. 1969 m. rugpjūčio 6 d. Vilniuje) – Lietuvos vadybininkas, auditorius ir politinis veikėjas.

2014–2016 m. energetikos ministras, 2016–2019 m. – susisiekimo ministras. Nuo 2021 m. vasario Lietuvos elektros perdavimo operatorės „Litgrid“ vadovas.

 Biografija 
R. Masiulis mokėsi Vilniaus Salomėjos Nėries vidurinėje mokykloje, baigė Vilniaus universitete ekonomikos studijas. Studijuodamas ekonomiką, taip pat baigė tarptautinių santykių ir politikos mokslų studijas.

Dirbo tarptautinėse audito bendrovėse, ėjo direktoriaus pareigas finansinių paslaugų įmonėje. R. Masiulis buvo Audito rūmų viceprezidentas. 1994–2007 m. dirbo audito bendrovėse „Arthur Andersen“ ir „Ernst & Young“; 2007–2009 m. finansinių paslaugų įmonės „IS partners“ direktorius, 2009–2010 m. „Leo LT“ finansų direktorius, vadovavo įmonės likvidavimo procesui. Nuo 2010 m. ėjo generalinio direktoriaus pareigas valstybinėje bendrovėje „Klaipėdos nafta“, atsakingoje už Suskystintųjų gamtinių dujų terminalo projekto įgyvendinimą. 2014 m. per kasmetinius dienraščio „Verslo žinių“ teikiamus „Lietuvos verslo lyderių apdovanojimus“ R. Masiuliui atiteko daugiausiai žiniasklaidos dėmesio sulaukusio CEO nominacija.http://vz.lt/article/2014/9/22/prezidente-paskyre-energetikos-ministra 

 Politinė karjera 

Nuo 2014 metų rugsėjo 25 d. iki 2016 metų gruodžio 13 d. – Lietuvos Respublikos energetikos ministras. 2014 m. rugsėjo 22 d. į šį postą R. Masiulį delegavo Darbo partija, nors šiai partijai jis ir nepriklauso, o paskyrė Dalia Grybauskaitė. Šiame poste jis pakeitė Jaroslavą Neverovičių, kuris taip pat buvo nepartinis energetikos ministras Algirdo Butkevičiaus Vyriausybėje.http://www.zinios.lt/lietuva/zinia/2014/09/22/energetikos-ministru-paskirtas-rokas-masiulis/  R. Masiulis Seime prisiekė 2014 metų rugsėjo 25 d.

2016 m. gruodžio 13 d. paskirtas susisiekimo ministru Sauliaus Skvernelio Vyriausybėje.

 Šeima 

R. Masiulio mama – Janina Masiulienė – grafologė, teismo ekspertė, tėvas – Tadas Masiulis – fizikas ir matematikas. Brolis dvynys – Petras Masiulis, vadybininkas, telekomunikacijų bendrovės Tele2 vadovas.http://www.lrytas.lt/gyvenimo-budas/likimai/verslininku-dvyniu-p-ir-r-masiuliu-kelius-isskyre-mesta-moneta.htm 

R. Masiulis yra vedęs, turi du sūnus.MASIULIS ROKAS . Kas yra kas Lietuvoje 2018. Nuoroda tikrinta 2022-04-16.

 Apdovanojimai 
2014 m. vasario 16 d. R. Masiuliui Prezidentės dekretu už sėkmingą valstybės strateginių projektų įgyvendinimą buvo skirtas valstybinis apdovanojimas – Vytauto Didžiojo ordino Karininko kryžius.

 Šaltiniai 

|-

Kategorija:Lietuvos auditoriai
Kategorija:Lietuvos vadybininkai
Kategorija:Lietuvos energetikos ministrai
Kategorija:Lietuvos susisiekimo ministrai